Կատվախոտ բրդատերև

Կատվախոտ բրդատերև (), կատվախոտազգիների ընտանիքին պատկանող ծածկասերմ բույս, որը գրանցված է Հայաստանի Հանրապետության Կարմիր գրքում։

Նկարագրություն 
Լավ արտահայտված երկար կոճղարմատով բազմամյա խոտաբույս է։ Ուղիղ կանգնած ցողունները ունեն 50-200 սմ բարձրություն։ Տերևները մազոտից մինչև խավամազոտ են, արմատամերձները ամբողջական են, իսկ ցողունայինները՝ քնարաձև փետրավոր։ Հովանոցանման ծաղկաբույլերում խմբված ծաղիկները մանր են և սպիտակ։

Տարածվածություն 
Հայաստանում հանդիպում է Վերին Ախուրյանի (Ջավախքի լեռնաշղթա և Աղվորիկ գյուղի շրջակայք) և Շիրակ (Ջաջուռի լեռնանցք) ֆլորիստիկական շրջաններում։ Հանդիպում է նաև Արևմտյան, Կենտրոնական և Արևելյան Անդրկովկասում։

Էկոլոգիա 
Աճում է վերին և ենթալպյան գոտիներում՝ ծովի մակարդակից 1800-2200 մ բարձրությունների վրա, մարգագետիններում, ժայռոտ տեղերում, քարաթափվածքների վրա, տափաստանային թփերի մացառուտներում։ Ծաղկում է հունիս-հուլիս ամիսներին, պտղաբերում՝ հուլիս-օգոստոսին։

Պահպանություն 
Վտանգված տեսակ է և Անդրկովկասի էնդեմիկ։ Հայտնի է մեկ պոպուլյացիա։ Տարածման և բնակության շրջանների մակերեսը 500 կմ²-ից պակաս է։ Տեսակին, կապված աճելավայրերի պայմանների փոփոխության հետ, սպառնում է տարածման և բնակության շրջանների կրճատում։ Հայաստանի Կարմիր գրքի առաջին հրատարակության մեջ ընդգրկված էր որպես հազվագյուտ տեսակ։  CITES–ի և Բեռնի կոնվենցիաների հավելվածներում ընդգրկված չէ։

Պոպուլյացիայի մի մասը պահպանվում է «Արփի լիճ» ազգային պարկի տարածքում։

Ծանոթագրություններ 

Վտանգված տեսակներ
Ծածկասերմեր
Կատվախոտազգիներ
ՀՀ Կարմիր գրքում գրանցված բույսեր